Musiekstudente kan groot prys wen | Netwerk24
Musiekstudente kan groot prys wen
Deur Elretha Britz 08 Augustus 2019 06:00
Mirriam Bokala was die wenner van verlede jaar se Rhapsody-beurs. Foto: Lientjie Mentz
Musiekstudente, asook matriekleerlinge wat in 2020 musiek aan enige tersiêre instelling in Suid-Afrika wil studeer, kan hulle vir 'n kompetisie met beursgeld van R20 000 inskryf.
Een wenner sal die volle bedrag ontvang.
Vyf finaliste, wat ná oudisies aangewys sal word, sal op 13 September elkeen 'n openbare uitvoering van tien tot 15 minute lewer om die wenner te bepaal.
Dié kompetisie word aangebied deur Rhapsody in Bloem, 'n konsertreeks waarvan die toegangsgeld vir die jaarlikse musiekbeurs aangewend word.
Enigeen in die land, asook musiekstudente in enige jaargroep, is welkom om hulle vir die kompetisie in te skryf.
Die sluitingsdatum vir inskrywings is 16 Augustus, en oudisies word op 17 Augustus gehou.
Bloemfonteinse aansoekers moet 'n verhoog-oudisie aflê.
Petro Engelbrecht, die stigter en aanbieder van Rhapsody in Bloem, sê 'n bedrag van R20 000 is moontlik gemaak deur welwillendheidsbydraes bykomend tot die kaartjie-inkomste.
Een van die maniere waarop die beursbedrag verhoog kon word, is gratis konserte deur Bloemfonteinse musici.
Verlede jaar het die violis Francois Henkins die leiding geneem deur 'n uitvoering sonder betaling te gee, en vanjaar het die altviolis Elsabé Raath en mede-musici 'n konsert met tango-musiek aangebied.
Die kompetisie op 13 September begin om 19:00 in die planetarium op Naval Hill.
Kompetisiekandidate kan Engelbrecht by 082-824-5507 bel of 'n e-pos na rhapsody­inbloem@gmail.com stuur.